Mit nevezhetünk egy dráma esszenciájának? Mely néhány kupac szó lehet képes megmutatni a mű karakterét és jelentésbeli gazdagságát anélkül, hogy túl egyszerűre csiszolná? Kézenfekvő volna olyan idézetet választani, ami egyszerre a lehető legtöbb egyedi különlegességet vonultatja fel, ami a Bánk bánt megismételhetetlenül Bánk bánná teszi. A fenti megfontolás vezette csapatunkat arra, hogy a következő idézet mellett döntsön:

*„Midőn kezem’ megkérte, nem rogyott*

*Ő térdre -! szép se’ volt igen; de egy*

*Alphonsus, egy Caesar állott előttem.*

*»Szabad tekéntet, szabad szív, szabad*

*Szó, kézbe kéz és szembe szem, - minálunk*

*Igy szokta a szerelmes: aki itt*

*Letérdel, az vagy imádkozik, vagy ámít.« “*

Ezek a sorok Melindától származnak, és az első szakasz tizedik jelenetében hangzanak el, amikor Ottó túláradó és viszonzatlan szerelmi vallomást tesz Bánk feleségének.

Ez az idézet tökéletes példája annak, ahogy a dráma nagyobb léptékű, akár nemzeteken átívelő konfliktusokat a párkapcsolatok szintjén jelenít meg. Az Ottó és Melinda közti kapcsolatban és vitáikban például megfigyelhető az udvar pazarló, kiváltságos helyzetükkel visszaélő lakói és a nép szolgálatának élő tisztségviselők összetűzése, vagy Endre és Gertrudis házasságában az ellentét a magyar király és a Merániából érkezett királynő között. Előbbi biztonságban érzi megalapozott hatalmát a hazai híveinek körében, míg az utóbbinak elővigyázatossággal, akár cselekkel kell megteremtenie a saját hatalmi övezetét a hazájától távol.

A kulturális konfliktusokat az is szemlélteti, hogy a „minálunk” alatt Bánk bizonyára Magyarországot értette, szembeállítva a saját országának erkölcseit más népekével.

További érv az idézet mellett, hogy egyszerre három főszereplő „esszenciája” tűnik ki belőle: fény vetül Melindára, a férjéhez feltétel nélkül hű asszonyra, Ottóra, aki, ha érdekei úgy kívánják, valóban hajlamos ámításra, és Bánkra, akinek karakterét olyan történelmi alakok metaforája érzékelteti, mint Alphonsus és Caesar.

A térdre rogyás, értékelésünk szerint, szintén fontos összetevője az esszenciának, hiszen átvitt értelemben a behódolás, a hierarchia szimbóluma, ezt a témát pedig a Bánk bán alaposan körüljárja. A behódolás hívószóra eszünkbe juthatnak Petur bán felkelői, akik nem akarnak a meráni uralom alatt élni, a felkent király hatalmát viszont bármi áron tiszteletben tartják. Vagy akár Gertrudis helyzete, aki, mint nő, halmozottan hátrányos helyzetből indult a hatalomért vívott küzdelemben, hiszen a korban alárendeltként kezelték. Érdekesség, hogy a térdeplés később is visszatér, amikor Melinda letérdel Bánk előtt a másnap reggeli konfliktusuk alkalmával.

Záró gondolatként hozzá kell tenni, hogy bármilyen velős is legyen, egy pár mondatos esszencia természetesen csak a teljesség igénye nélkül nyújthat összefoglalót egy darabhoz. A szerelem, a párkapcsolatok, a nemzetközi és kulturális ellentétek, a behódolás és a szabadság témáinak felvillantásával azonban, úgy gondoljuk, az általunk választott idézet méltó kivonatnak tekinthető.